Meer as 7 000 vas in KZN oor hulle regulasies oortree | Netwerk24
26 Januarie 2021 21:33
Dit bekommer lt.genl. Khombinkosi Jula, provinsiale polisiekommissaris, dat 7 207 mense die regulasies verontagsaam het.
"Sedert die bekendmaking van die aangepaste vlak 3-inperkingsregulasies fokus ons daarop om seker te maak dat almal in die provinsie die regulasies nakom om die verspreiding van die koronavirus te bekamp," sê hy.
Volgens Jula is 1 579 mense, onder wie sommige sake-eienaars, in dié tydperk vasgetrek omdat hulle nie die aandklokreël gehoorsaam het nie.
Nog 5 228 mense is in hegtenis geneem omdat hulle nie 'n masker in die openbaar gedra het nie en 400 mense is aangekeer wat drank vervoer, verkoop of in openbare plekke verbruik het.
Pres. Cyril Ramaphosa het op 28 Desember die aangepaste vlak 3-regulasies aangekondig en gesê drankmisbruik plaas onnodige druk op die land se gesondheidsdienste. Dié inperkings is vroeër die maand tot 15 Februarie verleng.